Амадей I Савойски

Амадей I Савойски, наречен „Опашката“ (на френски: Amédée Ier de Savoie, la Queue, на италиански: Amedeo I di Savoia detto Coda; * ок. 1016, † сл. 18 декември 1051 до 1060), e втори граф на Мориен и Беле (1048 –1051), господар на Бюже, Аоста и Шабле (ок. 1042/1046 – 1051), наследник на Хумберт Белоръки.
Хумбертините, в основата на Савойската династия, макар и установени в Савойското графство, не носят титлата „Граф на Савоя“ чак до граф Амадей III през 1143 г.
Неговият прякор Опашката (Cauda) идва от времето на коронацията на суверена на Свещената Римска империя Хайнрих III Черни, в която Амадей I участва, последван от дълга процесия от знатни господа – въпросната „опашка“. Хронистите съобщават, че във Верона той се представя на съвета, последван от своите господа (mia cauda, което може да се преведе с „моята свита“). Пред служителя, който го моли „да пожелае да изтегли този голям отряд, който беше на опашката му“, той настоява и вдига силен шум. Императорът, предупреден, казва: „Пуснете го вътре и оставете свитата му навън“, на което граф Амадей възкликва: „Ако свитата ми не влезе с мен, аз няма да вляза тук и ще ви напусна“. Тогава императорът заповядва да им отворят вратите.
Амадей I би трябвало да е роден около началото на XI век. Сайтът за генеалогия Foundation for Medieval Genealogy (FMG) дава периода ок. 995/1000 г. или дори след това. Френските историци Жорж Шапие (2005) и Жермен (2007) определят за година на раждане 1016 г., а за родно място – много вероятно замъка Шарбониер в Мориен, център на властта на Хумбертините. Суза в Пиемонт, посочена от Мишел Жермен, изглежда малко вероятна.
Амадей е първородният син и наследник на граф Хумберт Белоръки (* 970/980, † 1042 или 1047/1048), който е засвидетелстван като основател на династията на Хумбертините, и на съпругата му Аксиленда или Аксилия, чийто произход не е точно известен. Има трима братя и една сестра:
Амадей се споменава през април 1022 г. в дарителски акт на епископа на Лангър Ламбер, на баща си граф Хумберт и на брат си Бурхард, епископ на Аоста. Regeste genevois (1866) дава точно 8 април – дата и на сайта FMG, а Regeste Dauphinois (1912) – 9 април.
Историографската традиция смята, че граф Хумберт е умрял около 1048 г., т.е. след почти 43 години царуване. Изучаването на документите, включително последната харта на Хумберт от 10 юни 1042 г., несъмнено in articulo mortis според френския медиевист Лоран Рипар, позволява тази дата да бъде оспорена, за да се постави смъртта му и следователно наследяването му около 1042 или даже най-късно през 1046 г. Следователно при възкачването си на трона Амадей би бил на 30 години.
Той (или вероятно брат му Ото) е в основата, чрез дарение, на Приората на Бурже близо до едноименното езеро между 1042 и 1045 г. Хартата на основаването от 1025 г. е грешна. Медиевистът Лоран Рипар обаче дава по-вероятен период: между 1042 и 1045 г.
Амадей се установява в замъка Ермийон близо до Сен Жан дьо Мориен, който кара да укрепят.
Той е споменат заедно с баща си Хумберт и/или съпругата си Адалгида в различни документи:
При неговото управление започва изселването на селяните, твърде многобройни в тесните долини, към високото място в планините, дотогава покрити с огромни и гъсти гори. Първите високопланински плата са завладени от селяните от областта Фосини. Подобно на тях селяните от Мориен и Тарантез мигрират в голям брой от долините си към по-високи земи.
По време на царуването на Амадей I живее бенедиктинският монах Гийом дела Киуза, автор на най-старата хроника на Савоя на латински език. Произхождащ от долината Мориен, той казва, че е написал своите хроники от устни предания, защото всички документи на манастира му са били опожарени или опустошени от сарацините.
Според историографската традиция, установена от „Хроники на Дом Савоя“ от Жан Кабаре д'Орвил – историограф на граф Амадей VIII Савойски, граф Амадей I умира след 18 декември 1051 г. Медиевистът Лоран Рипар дава около 1060 г. Наследен е от най-малкия си брат Ото I Савойски. Другите му двама братя Бурхард и Аймон, и двамата църковни служители, са отстранени от наследяването.
За разлика от баща си, погребан в Приората на Лез Ешел, Амадей изглежда е погребан в Приората на Бурже дю Лак, чийто основател е. Синът му Хумберт изглежда също е погребан в този приорат.
∞ ок. 1031 за Аделхайд (също Адила или Аделегида), чийто произход е неясен. Френският историк Мишел Жермен в своята синтезирана творба за савойските личности говори за Адила (Адалелгида) Бургундска. Адила се споменава в четири документа заедно със съпруга си:
Според френския историк Жорж дьо Мантейе (1899) и швейцарския архивист от Во Максим Реймон (1919), чието мнение е споделено от сънародника му Мишел Жермен, граф Амадей I има двама сина и една дъщеря. Генеалогичният сайт Foundation for Medieval Genealogy споменава само двама сина, като вторият е предполагаем.
При неговата смърт най-големият му син и наследник е вече умрял, затова неговият най-малък брат Ото I (* 1010/1020, † 19 януари 1057) става негов наследник като 3-ти граф на Савоя.
Амадей изглежда е първият от Хумбертините, който е титулуван в акт (чиято датировка може да е около 1062 г., но от него има само частичен препис) на дарение на част от феод към църковните лица на Приората на Сен Жан дьо Мориен от comes Belicensium, което може да се преведе като „граф на жителите на Беле". Никое друго споменаване не използва тази титла. Според историците това може да е и неговият племенник Амадей II.